CINNEADH (AE) 2020/1707 ÓN gCOMHAIRLE

an 13 Samhain 2020

maidir leis an seasamh a ghlacfar thar ceann an Aontais san Eagraíocht Dhomhanda Chustaim i ndáil le glacadh Nótaí Míniúcháin, Tuairimí maidir le hAicmiú nó comhairle eile faoi léirmhíniú an Chórais Chomhchuibhithe agus moltaí chun aonfhoirmeacht a chinntiú maidir le léirmhíniú agus cur i bhfeidhm an Chórais Chomhchuibhithe faoin gCoinbhinsiún ar an gCóras Comhchuibhithe

TÁ COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 31, Airteagal 43(2) agus an chéad fhomhír d’Airteagal 207(4), i gcomhar le hAirteagal 218(9) de,

Ag féachaint don togra ón gCoimisiún Eorpach,

De bharr an mhéid seo a leanas:

(1) Trí bhíthin Cinneadh 87/369/CEE ón gComhairle (1), d’fhormheas an tAontas an Coinbhinsiún Idirnáisiúnta ar an gCóras Comhchuibhithe um Thuairisciú agus um Chódú Tráchtearraí (2), agus an Prótacal lena ndéantar leasú air (3) (Coinbhinsiún CC), rud a bhunaigh, inter alia, an Coiste um an gCóras Comhchuibhithe (CCC).

(2) De bhun phointí (b) agus (c) d’Airteagal 7(1) de Choinbhinsiún CC, tá CCC freagrach as Nótaí Míniúcháin, Tuairimí maidir le hAicmiú nó comhairle eile mar threoracha maidir le léirmhíniú an Chórais Chomhchuibhithe agus as moltaí a ullmhú chun aonfhoirmeacht a chinntiú maidir le léirmhíniú agus cur i bhfeidhm an Chórais Chomhchuibhithe a ullmhú.

(3) De bhun Airteagal 8(2) de Choinbhinsiún CC, Nótaí Míniúcháin, Tuairimí maidir le hAicmiú, comhairle eile faoi léirmhíniú an Chórais Chomhchuibhithe agus moltaí chun aonfhoirmeacht a chinntiú maidir le léirmhíniú agus cur i bhfeidhm an Chórais Chomhchuibhithe a ullmhaítear le linn seisiún de Choiste CC (“cinntí ón gCoiste um an gCóras Comhchuibhithe”), tá siad go léir le bheith measta a bheith faofa ag Comhairle na hEagraíochta Domhanda Custaim (EDC) i gcás nach bhfuil, tráth nach déanaí ná deireadh an dara mí tar éis na míosa ar dúnadh an seisiún ar lena linn a glacadh iad, fógra ó aon Pháirtí Conarthach i gCoinbhinsiún CC tugtha d’Ard-Rúnaí EDC go bhfuil iarrtha aige go gcuirfí an t‐ábhar sin faoi bhráid Chomhairle EDC.

(4) De bhun Airteagal 8(3) de Choinbhinsiún CC, i gcás ina dtugtar ábhar faoi bhráid Chomhairle EDC faoi fhorálacha Airteagal 8(2) de Choinbhinsiún CC, tá Comhairle EDC le Nótaí Míniúcháin, Tuairimí maidir le hAicmiú agus comhairle nó moltaí eile den chineál sin a fhormheas, mura n‐iarrann aon Bhall de Chomhairle EDC is Páirtí Conarthach i gCoinbhinsiún CC go dtabharfaí faoi bhráid CCC iad, ina n‐iomláine nó i bpáirt le haghaidh athscrúdú.

(5) An seasamh a ghlacfar thar ceann an Aontais in EDC maidir le glacadh Nótaí Míniúcháin, Tuairimí maidir le hAicmiú agus comhairle eile faoi léirmhíniú an Chórais Chomhchuibhithe agus moltaí chun aonfhoirmeacht maidir le léirmhíniú an Choinbhinsiúin ar an gCóras Comhchuibhithe a chinntiú, is iomchuí an seasamh sin a bhunú mar féadfaidh na cinntí sin a ullmhaíonn an Coiste um an gCóras Comhchuibhithe tionchar cinntitheach a imirt ar dhlí an Aontais, is é sin, Rialachán (CEE) Uimh. 2658/87 ón gComhairle (4).

(6) Is chun leas an Aontais é go mbunaítear na seasaimh a léiríonn an tAontas in CCC de réir prionsabail, critéir agus treoshuíomhanna lena rialaítear aicmiú earraí de réir taraife. Is chun leas an Aontais é freisin go mbunaítear seasaimh den chineál sin go tapa chun go gceadófar don Aontas a chearta a fheidhmiú in CCC.

(7) Chun cearta an Aontais a chaomhnú, ba cheart don Choimisiún a bheith in ann a iarraidh thar ceann an Aontais go dtabharfaí an t‐ábhar faoi bhráid Chomhairle EDC agus faoi bhráid Choiste CC lena athscrúdú de bhun Airteagal 8(3) de Choinbhinsiún CC, chun é a sheachaint go nglacfaí cinneadh maidir le hábhar cibé nach féidir leis an gComhairle seasamh a ghlacadh ina leith roimh dhul in éag don sprioc-am dá bhforáiltear in Airteagal 8(2) den Choinbhinsiún ar an gCóras Comhchuibhithe nó i gcás inar glacadh seasamh a bhfuil difear ann, ó thaobh substainte de, idir an cinneadh féin agus an cinneadh a ghlac Coiste CC.

(8) I bhfianaise a athraithí agus a theicniúla atá aicmiú na n‐earraí faoi Choinbhinsiún CC, i bhfianaise líon ard na gceisteanna a phléitear i rith an dá chruinniú CCC a reáchtáiltear sa bhliain, agus i bhfianaise na tréimhse giorra ama a bhíonn ar fáil chun na doiciméid a eisíonn Rúnaíocht EDC agus Páirtithe Conarthacha a mheasúnú mar ullmhúchán do chruinnithe CCC agus an gá a bhíonn ann, dá bhrí sin, go gcuirfí forbairtí nua san áireamh sa seasamh ón Aontas, lena n‐áirítear faisnéis theicniúil nua nó faisnéis ábhartha eile a chuirtear i láthair roimh nó le linn chruinnithe CCC, ba cheart na bearta is gá a bhunú, i gcomhréir le prionsabal an chomhair dhílis idir institiúidí an Aontais mar a chumhdaítear in Airteagal 13(2) den Chonradh ar an Aontas Eorpach, le haghaidh shonraíocht an tseasaimh ón Aontais.

(9) Ó tharla gur go déanach, arís agus arís eile, a bhíonn fáil ar na doiciméid oibre roimh chruinnithe CCC, agus chun cearta agus leasanna an Aontais a chaomhnú laistigh de EDC, ba cheart don Choimisiún a dhícheall a dhéanamh a iarraidh ar Rúnaíocht EDC a áirithiú go mbeidh doiciméid oibre ar fáil i gcomhréir le rialacha nós imeachta CCC, ionas go seolfar na doiciméid sin 30 lá ar a laghad roimh thús an tseisiúin ábhartha.

(10) Chun a áirithiú go mbeidh an Chomhairle in ann, ar bhonn rialta, measúnú a dhéanamh ar an mbeartas atá sa Chinneadh seo agus, i gcás inarb iomchuí, é a athbhreithniú, agus de réir mheon an chomhair dhílis idir institiúidí an Aontais a chumhdaítear in Airteagal 13(2) den Chonradh ar an Aontas Eorpach, ba cheart teorainn ama a chur le bailíocht an Chinnidh seo,

TAR ÉIS AN CINNEADH SEO A GHLACADH:

Airteagal 1 Is i gcomhréir leis an Seasamh atá le glacadh thar ceann an Aontais Eorpaigh laistigh den Eagraíocht Dhomhanda Chustaim maidir le glacadh na Nótaí Míniúcháin, na dTuairimí maidir le hAicmiú nó na comhairle eile faoi léirmhíniú an Chórais Chomhchuibhithe agus moltaí chun aonfhoirmeacht maidir le léirmhíniú an Chórais Chomhchuibhithe a chinntiú faoi Choinbhinsiún CC a bheidh an seasamh a ghlacfar thar ceann an Aontais maidir le formheas na Nótaí Míniúcháin, na dTuairimí maidir le hAicmiú nó na comhairle eile faoi léirmhíniú an Chórais Chomhchuibhithe agus moltaí chun aonfhoirmeacht maidir le léirmhíniú an Chórais Chomhchuibhithe a chinntiú faoi Choinbhinsiún CC, agus maidir le gníomhartha den chineál sin a ullmhú san Eagraíocht Dhomhanda Chustaim (5).

Airteagal 2 Ba cheart sonraíocht an tseasaimh a ghlacfar thar ceann an Aontais faoi Airteagal 1 a dhéanamh i gcomhréir le Sonraíocht an tseasaimh atá le glacadh thar ceann an Aontais Eorpaigh laistigh den Eagraíocht Dhomhanda Chustaim maidir le glacadh na Nótaí Míniúcháin, na dTuairimí maidir le hAicmiú nó na comhairle eile faoi léirmhíniú an Chórais Chomhchuibhithe agus moltaí chun aonfhoirmeacht maidir le léirmhíniú an Chórais Chomhchuibhithe a chinntiú faoi Choinbhinsiún CC (6).

Airteagal 3 Tiocfaidh an Cinneadh seo i bhfeidhm ar dháta a ghlactha. Rachaidh sé in éag an 31 Nollaig 2023.

Arna dhéanamh sa Bhruiséil, 13 Samhain 2020. Thar ceann na Comhairle An tUachtarán M. ROTH

(1) Cinneadh 87/369/CEE ón gComhairle an 7 Aibreán 1987 maidir leis an gCoinbhinsiún Idirnáisiúnta ar an gCóras Comhchuibhithe um Thuairisciú agus um Chódú Tráchtearraí, agus an Prótacal lena ndéantar leasú air, a thabhairt i gcrích (IO L 198, 20.7.1987, lch. 1).

(2) IO L 198, 20.7.1987, lch. 3.

(3) IO L 198, 20.7.1987, lch. 11.

(4) Rialachán (CEE) Uimh 2658/87 ón gComhairle an 23 Iúil 1987 maidir leis an ainmníocht taraife agus staidrimh agus maidir leis an gComhtharaif Chustaim (IO L 256, 7.9.1987, lch. 1).

(5) Féach doiciméad ST 11651/20, roinn I ag http://register.consilium.europa.eu.

(6) Féach doiciméad ST 11651/20, roinn II ag http://register.consilium.europa.eu.